Krajčí, Marek, minister zdravotníctva SR (2020-05-12):
Ďakujem pekne aj za túto diskusiu. Ďakujem veľmi pekne. Myslím, že tie argumenty kolegov, ktorí sú za to, aby bolo schválené skrátené legislatívne konanie, sú racionálne. Sú to aj moje argumenty. Rozprávali sme sa o tom na výbore. Len chcem dodať, že aj ja, keď som prišiel na ministerstvo 21. marca, a bola to teda vážna situácia, pretože nikto nevedel, ako sa ďalej táto, v tom čase ešte len epidémia, neskôr vlastne na pandémiu bude vyvíjať, tak našiel som len pandemický plán pre chrípkovú epidémiu, ktorá teda je, ale zistili sme, že sa nedá použiť, a preto sme okamžite museli začať pracovať a vlastne vypracovať nový pandemický plán pre tento nový koronavírus, keďže ide o úplne špecifický typ vírusu, ktorý skrátka sa úplne ináč chová, ako nejaké štandardné iné infekčné agency. Z toho pohľadu ten návrh, že vytvoriť tu niečo koncepčné do ďalšieho obdobia, si myslím, že vôbec nie je racionálny. Naopak tento návrh bude v šuplíku pre každého, kto by mohol ho použiť, eventuálne modifikovať, do budúcich podobných mimoriadnych situácií sa bude dať použiť. To, že tie, jeden týždeň sa čaká na to, aby sme ho prijali, musím povedať, že som to niesol trošičku s takým rozčarovaním, pretože som si uvedomoval, že sú tam niektoré ustanovenia, ktoré nutne potrebujeme schváliť. Je tam napríklad ustanovenie, aby komerčné laboratóriá museli prednostne testovať ľudí, ktorí sú indikovaní na testovanie, keďže vieme, že v súčasnosti si tieto komerčné laboratóriá na niektoré mobilné odberové miesta stanovili úplne minimálny počet testov a, žiaľ, vedia si dotestovať potom kvázi samoplatcov, čo je pre nich, samozrejme, výhodnejšie napriek tomu, že aj indikované testovanie je preplácané a uhrádzané z verejného zdravotného poistenia. Takže potrebovali sme tam aj túto jednu vec ošetriť. Takisto, takže tí, ktorí tento týždeň, ktorý sme stratili v podstate, môžme povedať, že niektorí možno pacienti, ktorí sa nedostali alebo nemohli byť testovaní a napriek tomu boli testovaní samoplatci, práve doplatili na to, že tento zákon nezačal platiť. Takisto neviem, či viete, ale momentálne teraz, keď je nejaký imobilný pacient a potrebuje byť otestovaný, tak sú viaceré možnosti, akým spôsobom môže byť testovaný. Buď k nemu prídu hasiči, alebo v niektorých prípadoch môžu prísť vojaci, najmä teda do niektorých marginalizovaných komunít, ale najčastejší spôsob, ako sa to realizuje, je, že príde k nemu záchranka, rýchla zdravotná pomoc. Áno, v tom momente tá rýchla zdravotná pomoc realizuje ster takémuto klientovi, napríklad domova sociálnych služieb a pokiaľ niekto z nás by potreboval rýchlu zdravotnú pomoc, lebo by dostal nejakú náhlu cievnu mozgovú príhodu alebo nejaký infarkt myokardu, tak sa môže stať, že práve táto záchranka bude na výjazde, kde bude odoberať odber. A toto tento zákon rieši, pretože legalizuje to, aby odbery mohli realizovať dopravné zdravotné služby, ktoré to budú mať legislatívne ukotvené a môžu si zobrať odberového pracovníka z odberového miesta a s tým zrealizovať tieto odbery u imobilných pacientov. A takýchto dôvodov je tu, samozrejme, oveľa viac v tomto zákone. Tento zákon, vás chcem veľmi pekne poprosiť, aby ste schválili jeho skrátené legislatívne konanie. Už len k tým epidemiologickým ambulanciám. Pán župan, áno, viem, o čom hovoríte, aj to riešime v pozmeňujúcom návrhu. Pokiaľ vyššie územné celky nechceli to samostatne zriaďovať, môžu na to potom využiť alebo si zriadiť teda nejakú organizáciu, ale nie je to povinné. Pokiaľ budete mať ambulancie pohotovostnej starostlivosti a dôjde k tomu, že táto epidémia bude prudko narastať, a to vlastne rieši tento zákon, tak vy veľmi ľahko na základe tohto zákona budete môcť zmeniť ambulanciu pohotovostnej služby na tzv. COVID epidemiologickú ambulanciu a tým pádom pacienti, ktorí budú nutne potrebovať ošetrenie pri ochorení COVID-19 a budú potrebovať vyšetrenie ambulantné, vaši lekári v samosprávnom kraji ho budú môcť poslať do takejto ambulancie, čo podľa mňa všetci veľmi radi uvítajú. A nakoniec oni sami žiadali, aby takéto COVID ambulancie boli zriadené. Keď sme prišli s nápadom, ako to zriadiť, my sme nakoniec s nimi debatovali, tak zrazu sa zdalo, že sú neni spokojní, lebo sa báli, že ich VÚC-ky ich tam budú, VÚC-ky ich tam budú posielať, aby tam slúžili a tak ďalej. Nechcem sa k tomu vyjadrovať. Chcem len povedať toľko, že táto legislatíva len stanovuje rámec, na základe ktorého pokiaľ by došlo k druhej vlne, tak vyšší územný celok sa bude môcť rozhodnúť, že zriadi takúto ambulanciu, kde bude dostatok ochranných prostriedkov, ktorý bude zabezpečovať tieto potreby. A my ako ministerstvo zdravotníctva, pokiaľ tá epidemiologická situácia bude naozaj nevyhnutná, na to dáme súhlas a toto tento zákon rieši. Samozrejme, tie ambulancie nebudeme spúšťať ani otvárať v prípade, že to nebudeme potrebovať. Avšak ktovie, čo tu bude za nejaké ďalšie obdobie. Nakoniec, pokiaľ by sme povolili všetky opatrenia a vieme, že uvoľňujeme opatrenia, tak nikto nevie zaručiť, ten vírus má stále rovnaké vlastnosti, že by sa mohol vyvíjať aj tak, ako sa vyvíja niekde inde. Samozrejme, neželáme si to a verím, že to ani nebude, pretože sme veľmi zodpovedný národ. V tomto chcem naozaj zdieľať optimizmus aj s mojimi kolegami, ale tento zákon nás pripraví na aj reprofilizáciu ambulantnej sféry, ktorú potrebujeme mať v talóne. Áno, v súčasnosti sa deje cez infektologické ambulancie a som rád, že naše štátne kľúčové nemocnice nám tieto infektologické ambulancie poskytujú na území Slovenska. Áno, je to tak. Avšak pokiaľ by došlo k nejakej ďalšej vlne a bolo by ich treba viac, tak epidemiologické ambulancie, tak ako ich definuje tento zákon, je dobré, že budú môcť vznikať a bude už na to pripravená aj legislatíva. Tak ešte raz veľmi pekne ďakujem aj za túto debatu a verím, že tento návrh alebo jeho skrátené legislatívne konanie tohto návrhu podporíte. Ďakujem pekne.